
Materiál Program predsedníctva Slovenskej republiky v Rade Európskej únie (ďalej „SK PRES“) nadväzuje na Programové vyhlásenie vlády SR na roky 2016-2020, ktoré v časti Rozvoj stabilnej a prosperujúcej EÚ definuje predsedníctvo SR v Rade EÚ v druhej polovici roka 2016 ako prioritnú úlohu.
Dokument je rozdelený do troch nasledovných častí:
1. Naša vízia pre Európu - tvorí úvod materiálu, ktorý reflektuje súčasný stav Európskej únie, v ktorom Slovenská republika preberie predsedníctvo v Rade EÚ, predstavuje víziu slovenského predsedníctva a kladie dôraz na pozitívnu agendu a udržateľné riešenia.
2. Priority slovenského predsedníctva v Rade EÚ - je nosnou časťou celého materiálu a predstavuje štyri prioritné oblasti, na ktoré sa slovenské predsedníctvo v Rade EÚ zameria:
1. Hospodársky silná Európa
2. Moderný jednotný trh
3. Udržateľná migračná a azylová politika
4. Globálne angažovaná Európa
Prioritné témy sú motivované tromi vzájomne prepojenými princípmi, ktorými sú dosahovanie konkrétnych výsledkov, prekonávanie fragmentácie a zameranie na občana.
3. Formácie Rady - identifikuje konkrétne kľúčové iniciatívy, ktoré budú aktuálne počas SK PRES v jednotlivých formáciách Rady EÚ.
Uvedené prioritné témy majú potenciál priniesť hmatateľné výsledky prospešné pre Úniu ako celok, keďže predsedníctvo v Rade EÚ nie je o presadzovaní vlastných národných priorít, ale o službe pre celú EÚ.
Výber prioritných tém a iniciatív sa môže meniť vzhľadom na to, že je potrebné reagovať na aktuálne výzvy, ktoré v tomto momente nemusia byť známe a to najmä v závislosti od politického vývoja, ako aj ďalších nepredvídateľných udalostí.
Materiál nemá priamy vplyv na verejné financie, hospodársku a podnikateľskú sféru, životné prostredie a zamestnanosť.
Materiál je pripravený na základe uznesenia vlády SR č. 74/2016.
 


